Document ID: 32013R0538

KOMISJONI RAKENDUSMÄÄRUS (EL) nr 538/2013,
11. juuni 2013,
millega sätestatakse üleminekumeetmed seoses impordi- ja ekspordilitsentside ning eelkinnitussertifikaatidega teatavate põllumajandustoodetega kauplemiseks 30. juuni 2013. aasta koosseisuga Euroopa Liidu ja Horvaatia vahel
EUROOPA KOMISJON,
võttes arvesse Horvaatia ühinemislepingut, eriti selle artikli 3 lõiget 4,
võttes arvesse Horvaatia ühinemisakti, eriti selle artiklit 41,
ning arvestades järgmist:
(1)
Kuni 1. juulini 2013 on teatavate põllumajandustoodetega kauplemisel Euroopa Liidu ja Horvaatia vahel vaja esitada impordi- või ekspordilitsents. Alates 1. juulist 2013 ei saa kõnealuseid litsentse kauplemisel enam kasutada.
(2)
Teatavaid litsentse ja eelkinnitussertifikaate, mis kehtivad ka pärast 30. juunit 2013, on kasutatud üksnes osaliselt või üldse mitte. Kõnealuste litsentside ja sertifikaatidega seotud kohustusi tuleb täita selleks, et mitte kaotada esitatud tagatist. Võttes arvesse, et selliseid kohustusi ei saa täita pärast Horvaatia ühinemist, tundub olevat vajalik sätestada alates kõnealuse ühinemise kuupäevast jõustuv üleminekumeede, millega nähakse ette esitatud tagatistest vabastamine.
(3)
Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Huvitatud isikute taotlusel vabastatakse impordi- ja ekspordilitsentside ning eelkinnitussertifikaatide väljaandmiseks esitatud tagatised järgmistel tingimustel:
a)
litsentsidel või eelkinnitussertifikaatidel märgitud eksportiv riik või vastuvõttev riik on Horvaatia. Kui litsentsil või eelkinnitussertifikaadil ei ole viide ekspordiriigile või vastuvõtvale riigile kohustuslik, siis peab ettevõtja pädeva ametiasutuse jaoks usutavalt tõendama, et eksportiv riik või vastuvõttev riik on Horvaatia;
b)
litsentside või eelkinnitussertifikaatide kehtivusaeg ei lõpe enne 1. juulit 2013;
c)
litsentse või eelkinnitussertifikaate on 1. juuliks 2013 kasutatud üksnes osaliselt või üldse mitte.
Artikkel 2
Käesolev määrus jõustub Horvaatia ühinemislepingu jõustumise korral lepingu jõustumise kuupäeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. juuni 2013

Labels: 3
15
18
6